Met die uitvinding van die verestoffer, gemaak van kalkoenvere, het die Amerikaanse Susan Hibbard 'n deurbraak gemaak. Haar storie word egter verskeie plekke op die Internet (o.a. die Amerikaanse openbare diens-uitsaaier, PBS, se webbladsye) onjuis aangehaal. Dit word vertel dat haar bose eggenoot die patent by haar wou wegneem en in sy naam registreer en dat sy in die hof sou moes veg om dit te behou. Dit is weliswaar so dat eiendomsreg binne die huwelik 'n netelike probleem was in die patentreg (soos elders in die personereg) maar die geval Susan Hibbard was meer ingewikkeld.
Volgens 'n artikel in The American Journal of Legal History het Susan se man, George Hibbard, in 1874 'n patent in sy naam registreer vir die verestoffer. Kort daarnee het ene GM Richmond aansoek gedoen vir 'n patent vir dieselfde item. By 'n verhoor om die twee aansprake te beoordeel het dit aan die lig gekom dat die uitvindsel eintlik Susan s'n was. Die VS-patentekantoor het die dispuut toe verander na een tussen Susan Hibbard en Richmond en die patent aan Susan toegestaan. Hoewel die storie van Hibbard se verestoffer wel wys dat mans soms in die 19e eeu gerieflikheidshalwe hul eggenote se uitvindsels patenteer het (miskien soos sommige amper-insolvente individue vandag hul huise in hul eggenoot se naam registreer), illustreer dit eerder 'n verligte houding aan die owerhede se kant!